Hulp stroom in vir ouma ná Centurion-huisbrand‘n Skermgreep uit die program van Christelle Nagel. ŉ Emosionele Christelle Nagel wat haar man, kind en kleinkind aan die dood moes afstaan ná ’n brand by die gesin se meenthuis in Centurion uitgebreek het, het Woensdag meer as R50 000 in skenkings ontvang. Nagel het vanoggend met die aanbieder Martin Bester op Jacaranda FM se Good Morning Angels gesels waarna hulp uit alle oorde ingestroom het. Dié oggendprogram het R50 000 aan Nagel geskenk. Luisteraars en organisasies het op hul beurt ingeskakel en nóg kontant en kruideniersware geskenk. “Jou storie het die hele land in trane,” het ŉ luisteraar tydens ŉ oproep aan die program gesê. Nagel se kleindogter, Leoné, het in die huisbrand gesterf en haar dogter, Nicolene, ’n dag later. Haar man, Theo, het ook later in ŉ hospitaal aan sy beserings beswyk. Hy was tot en met sy dood in ŉ geïnduseerde koma geplaas en weens rookinaseming aan ŉ ventilator gekoppel. Clarize Pretorius, ŉ familielid, het na afloop van die program aan Maroela Media vertel Nagel is stomgeslaan. “Sy kan nie genoeg dankie sê nie. Julle weet nie watter berg van haar skouers af is nie. Sy was so bekommerd,” het Pretorius gesê. Nicolene Pretorius by haar dogtertjie, Leoné. (Foto: Verskaf) Pretorius verduidelik dat Nagel ’n werk en heenkome na die tragedie moet kry. “Sy het nie voor die brand gewerk nie. Sy was by die huis saam die kinders. As sy eers ’n plekkie gekry het, sal sy ook ’n werk moet kry. Theo was die broodwinner,” verduidelik Pretorius. Nagel moet ook gewoond raak aan die idee dat haar kleinseun, Theo junior, wat ten tyde die huisbrand by hulle gebly het en wonderbaarlik ongeskonde uit die brand gekom het, nou by sy pa gaan bly. “Dit moet baie erg wees. Sy vat dit maar swaar. Sy het hom grootgemaak as haar eie kind. Dit is nóg ŉ verlies om te verwerk, maar sy doen wat sy glo die beste vir hom is en dit is vir hom om by sy pa te wees,” vertel Pretorius. “Hy is goed vir sy kind en is lief vir sy kind. Dit is ŉ groot behoud.” Ten spyte hiervan, gaan dit wel beter met Nagel wat ná die brand uiters geskok was. “Dit gaan beter maar sy gaan nog lank nie oukei wees nie,” sê Pretorius. “Sy weet self nog nie waar om te vat en te los nie. Sy is omtrent oorweldig, maar daar is ’n paar engele wat vandag gehelp het. Ek is so dankbaar Good Morning Angels het haar nood raakgesien. Daar is baie aardse engele,” sê Pretorius. Maroela Media het vroeër berig ŉ brand het op 24 Februarie omstreeks 22:00 in een van die slaapkamers van die gesin se meenthuis in Pierre van Ryneveld uitgebreek waar Nicolene en haar twee kinders, onderskeidelik twee en vier jaar oud, geslaap het. Die kamer was reeds in vlamme gehul toe Nicolene wakker geskrik het. Die deur na die res van die huis was egter gesluit en sy kon nie die deur oopkry na haar ouers toe wat saam met haar in dié huis gewoon het nie. Nicolene kon daarin slaag om vir Theo junior betyds by die venster uit tot op die gras te gooi waarna haar pa die deur uiteindelik afgeskop het. Hulle kon egter nié die dogtertjie, Leoné, uitkry nie. Dit was te warm. Sy het tussen die bed en die bedkassie vasgesit en hulle kon nie by haar uitkom nie. Hulle kon haar hoor gil. Theo senior en Nicolene kon in die doodsnikke daarin slaag om buite te kom en op die gras te rol waarna die bure die gesin te hulp gesnel het. Albei het brandwonde opgedoen.